En ni-årig pige i Nordjylland er adskillige gange blevet udsat for voldtægt af sin stedfar, mener politiet. Sigtelsen går på, at manden gennem en længere periode frem til oktober i år skal have skaffet sig samleje med det lille barn. Desuden er også pigens mor sigtet i sagen, fordi hun skal have forholdt sig passiv og ikke greb ind. Fredag eftermiddag har der været grundlovsforhør med parret ved Retten i Hjørring. Resultatet er blevet, at såvel stedfaren som moren er blevet varetægtsfængslet i fire uger, oplyser anklager Karina Skou fra Nordjyllands Politi. Retsmødet har været holdt bag lukkede døre, og hun kan derfor ikke frigive oplysninger om sagen i øvrigt. Parret nægter sig skyldige i sigtelsen, og begge har kæret dommerens kendelse om fængsling til Vestre Landsret.

Opsummering:
Både stedfar og biologisk mor er blevet fængslet i en nordjysk sag om adskillige samlejer med lille pige.